6. โครงการในอนาคต

เอ็กโกมีแผนงานที่จะเพิ่มสัดส่วนของส่วนแบ่งการตลาดของธุรกิจผลิตไฟฟ้าจากการพัฒนาหรือซื้อโครงการจากผู้ผลิตไฟฟ้าเอกชนทั้งในประเทศไทยและภูมิภาคอาเซียน
โดยพิจารณาความเหมาะสมของโครงการ
ประสบการณ์และความเชี่ยวชาญทางธุรกิจของเอ็กโกในการสร้างคุณค่าแก่โครงการ
ต้นทุนทางการเงินของเอ็กโก และความเสี่ยงที่ยอมรับได้ในการดำเนินการโครงการ นอกจากนั้น
เอ็กโกยังมุ่งเน้นการสร้างความเติบโตทางธุรกิจอย่างยั่งยืน
โดยนอกเหนือจากการเพิ่มผลกำไรจากการบริหารที่มีประสิทธิภาพแล้ว
เอ็กโกยังมุ่งเน้นการปฏิบัติตามหน้าที่ตามหลักจริยธรรมภายใต้หลักการกำกับดูแลกิจการที่ดี

ในปี 2551 มีโครงการที่อยู่ระหว่างการก่อสร้าง 2 โครงการได้แก่

-   โครงการแก่งคอย 2 โรงที่ 2 (เอ็กโกถือหุ้นร้อยละ 50 ในบริษัท กัลฟ์ เพาเวอร์
    เจเนอเรชั่น จำกัดหรือจีพีจี ซึ่งเป็นเจ้าของโครงการ)
    เป็นโรงไฟฟ้าพลังความร้อนร่วมกำลังผลิต 734 เมกะวัตต์
    ซึ่งงานก่อสร้างแล้วเสร็จก่อนกำหนดและสามารถจ่ายไฟฟ้าเข้าระบบตั้งแต่วันที่ 27 กุมภาพันธ์
    2551 ก่อนกำหนดการเดินเครื่องเชิงพาณิชย์ในวันที่ 1 มีนาคม 2551

-   โครงการน้ำเทิน 2 (เอ็กโกถือหุ้นร้อยละ 25 ในบริษัท น้ำเทิน 2 เพาเวอร์ จำกัด
    ซึ่งเป็นเจ้าของโครงการ) ผลิตไฟฟ้าจากพลังน้ำในสาธารณรัฐประชาธิปไตยประชาชนลาว
    มีกำลังผลิต 1,070 เมกะวัตต์ และกำหนดจำหน่ายไฟฟ้าได้ในเดือนธันวาคม ปี 2552
    โดยมีสัญญาขายไฟฟ้าให้กับ กฟผ. จำนวน 995 เมกะวัตต์
    และขายไฟฟ้าส่วนที่เหลือให้กับรัฐบาลลาว ความคืบหน้าในการก่อสร้างโครงการ ณ สิ้นปี
    2551 อยู่ที่ประมาณร้อยละ 95.1

เนื่องจากความต้องการใช้ไฟฟ้าในระบบในปี 2551
ได้ปรับตัวลดลงสืบเนื่องมาจากสภาวะทางเศรษฐกิจโลกที่ชะลอตัวลง
ส่งผลให้ภาครัฐปรับแผนพัฒนากำลังผลิตไฟฟ้า
โดยเลื่อนกำหนดการจ่ายไฟฟ้าเข้าระบบของโครงการไอพีพีในประเทศไทย
และการรับซื้อไฟฟ้าจากประเทศเพื่อนบ้าน ในขณะที่เร่งการรับซื้อไฟฟ้าจากเอสพีพีเพิ่มเติม
เพื่อเป็นการกระตุ้นการลงทุนในภาคเอกชนอย่างต่อเนื่อง ดังนั้น
นอกจากการลงทุนในโครงการไอพีพีและเอสพีพีแล้ว
เอ็กโกยังขยายการลงทุนไปยังโรงไฟฟ้าในกลุ่มประเทศอาเซียน
และโครงการพลังงานหมุนเวียนในประเทศไทย โดยมีโครงการที่อยู่ระหว่างการศึกษาและพัฒนา
ได้แก่

1. โครงการไอพีพีและเอสพีพี:

-   การศึกษาความเหมาะสมเบื้องต้นของทางเลือกในการพัฒนาโครงการโดยใช้พื้นที่เดิมของ
    บฟร. และ บฟข. หลังจากที่สัญญา PPA สิ้นสุดลง โดยเอ็กโกมีความเห็นว่า
    มีทางเลือกหลากหลายในการพัฒนาโครงการเช่นการต่ออายุสัญญา
    หรือการปรับปรุงโรงไฟฟ้าใหม่ เพื่อประโยชน์ร่วมกันของผู้มีส่วนได้เสีย

-   การศึกษาความเหมาะสมโครงการเอสพีพีลาดกระบังร่วมกับ บริษัท ปตท. จำกัด (มหาชน)
    ซึ่งสอดคล้องกับนโยบายของภาครัฐที่สนับสนุนการลงทุนในโครงการเอสพีพีเพื่อการกระตุ้นเศรษฐกิจ

-   การศึกษาโอกาสในการลงทุนในโครงการไอพีพีและเอสพีพีอื่น
    เนื่องจากเอ็กโกเป็นผู้ร่วมทุนที่มีศักยภาพทั้งด้านเทคนิคและเงินทุน

2. โครงการพลังงานหมุนเวียน:

เอ็กโกเห็นความสำคัญของการพัฒนาพลังงานหมุนเวียน
เพื่อลดการนำเข้าเชื้อเพลิงและลดการใช้เชื้อเพลิงฟอสซิลซึ่งนำไปสู่ภาวการณ์เปลี่ยนแปลงภูมิอากาศ

-   โครงการโรงไฟฟ้าพลังงานลม: เอ็กโก บริษัท ปตท. จำกัด (มหาชน) Wind Energy
    Generating Co., Ltd (WEGCO) และ Eurus Energy Japan Corp.
    ร่วมกันพัฒนาโรงไฟฟ้าพลังงานลมที่จังหวัดนครศรีธรรมราชขนาดกำลังผลิต 35 เมกะวัตต์

-   โครงการพลังงานหมุนเวียนอื่นๆ:
    เอ็กโกอยู่ระหว่างการศึกษาความเป็นไปได้ในการลงทุนในโครงการพลังงานลม
    พลังงานแสงอาทิตย์ และพลังงานชีวมวล

3. โครงการต่างประเทศ

1.  โครงการโรงไฟฟ้าเควซอน เพาเวอร์:
    เอ็กโกประสบความสำเร็จในการซื้อหุ้นบริษัทในฟิลิปปินส์เพื่อเป็นผู้ถือหุ้นโดยอ้อมใน Quezon
    Power (Philippines) Limited Co. หรือคิวพีแอล
    และอยู่ระหว่างการเจรจาซื้อหุ้นเพิ่มในสัดส่วนร้อยละ 2.6
    ซึ่งการซื้อหุ้นครั้งนี้ทำให้เอ็กโกบีวีไอถือหุ้นโดยอ้อมในคิวพีแอลเพิ่มจากร้อยละ 23.4
    เป็นร้อยละ 26 คิดเป็นกำลังผลิต 119.6 เมกะวัตต์

2.  โครงการน้ำเทิน 1 เอ็กโกและบริษัท กามูด้า จำกัด
    (Gamuda)ได้ร่วมพัฒนาโครงการโรงไฟฟ้าพลังน้ำขนาดกำลังผลิต 523 เมกะวัตต์ใน สปป.
    ลาว ซึ่งขณะนี้ยังไม่มีกำหนดการเดินเครื่องเชิงพาณิชย์ที่แน่นอน
    เนื่องจากการทบทวนแผนพัฒนากำลังผลิตระยะยาวของภาครัฐ